b'\n_START_ARTICLE_\nKultura zvonolikih vr\xc4\x8deva\n_START_PARAGRAPH_\nKultura zvonolikih vr\xc4\x8deva je naziv za vi\xc5\xa1e raspr\xc5\xa1enih skupina kasnoga bakrenog i ranoga bron\xc4\x8danog doba (kraj III. i po\xc4\x8detak II. tisu\xc4\x87lje\xc4\x87a pr. Kr.) uz koje se vezuje proizvodnja i uporaba karakteristi\xc4\x8dnih kerami\xc4\x8dkih vr\xc4\x8deva te odre\xc4\x91eni aspekti rane metalurgije bronce. Te su se zajednice prostirale od sjeverne Afrike na jugu do \xc5\xa0kotske na sjeveru, od \xc5\xa0panjolske i Portugala na zapadu do Ukrajine na istoku i u ve\xc4\x87ini spomenutih podru\xc4\x8dja iskazivale su se kao suprotnost ranijim, eneoliti\xc4\x8dkim zajednicama. Iako su nastavale uglavnom plodna poljoprivredna podru\xc4\x8dja, o njihovim se naseljima malo zna jer se kerami\xc4\x8dko posu\xc4\x91e, ko\xc5\xa1tani i metalni (bakar, zlato, bronca) nakit, oru\xc4\x91e i oru\xc5\xbeje od reda nalaze kao prilozi u kosturnim grobovima. Kultura zvonolikih vr\xc4\x8deva imala je zna\xc4\x8dajnu ulogu u oblikovanju pojedinih kultura ranoga bron\xc4\x8danog doba.'